Maatskaplike werk, waar aksie en deernis hande vatFoto ter illustrasie. (Foto: Bethany Beck/Unsplash) “Maatskaplike werkers is aktief verbind tot die beginsels van maatskaplike geregtigheid, die inherente waardigheid en waarde van die mens, asook respek vir die diversiteit van die mens,” verduidelik Henda van der Merwe, direkteur van Christelike Maatskaplike Raad (CMR) Gauteng-Oos, ŉ geregistreerde kinderbeskermingsorganisasie. “Ons hooffokus is op kinderbeskerming met dien verstande dat ŉ kind, ideaal gesproke, altyd ŉ lid van ŉ gesinseenheid is en behoort te wees. Daarom is die gesin altyd deel van die versorging van ŉ kind. Ons land se wette bepaal dat die biologiese ouers verantwoordelik is vir ŉ kind. Waar daar geen ouers is nie, of die ouers nie in staat is om hierdie verantwoordelikheid na te kom nie, word lede van die onmiddellike familie of pleegouers gevra om toe te tree. Deesdae vervul talle oumas of ander familielede hierdie rol. “Om kinders te beskerm terwyl gesinne bymekaar gehou word, is ons eerste fokus. Ons maatskaplike werkers lewer egter ook baie ander dienste en praktiese hulp waar nodig.” Van der Merwe het benadruk dat die organisasie se prosesse en aktiwiteite altyd deursigtig is. Die CMR se aksies word ook deur die Kinderwet gelei. “Maatskaplike werkers word daagliks gevra om in te gryp om orde in die chaos te skep met kinders wat skielik sonder ouers is, of kinders wat ernstige fisieke of emosionele skade opdoen. Ongelukkig kan kliënte ook soms so ŉ groot uitdaging wees en moet ons in uiterste gevalle beskermingsbevele vir ons maatskaplike werkers kry om kinders te beveilig.” Sy sê verder dat die CMR ŉ organisasie sonder enige winsoogmerk is en beslis ook nie as “die wet” beskou kan word nie. “Ons taak is om seker te maak dat die voorskrifte soos uiteengesit deur die hof nagekom word in die sake waar ons betrokke is. Ná noukeurige assessering, wat baie verskillende professionele persone, soos sielkundiges, forensiese diensverskaffers en dies meer betrek, vat ons hande met ander instansies soos skole, die departement van maatskaplike ontwikkeling en die polisie om saam aan sake te werk.” CMR Gauteng-Oos het ontstaan en is steeds deel van die groter NG Kerk se welsynsinisiatief en lewer dienste aan alle gesinne in nood. Hulle is vanjaar 40 jaar oud. Sy susterorganisasie, CMR-Noord, behoort ook aan die NGK-netwerk. Die twee organisasies is langs kerklike sinodes afgebaken en werk langs mekaar in die groter Pretoria-omgewing. “Die samelewing is ŉ ingewikkelde netwerk van mense wat met mekaar in wisselwerking is in ŉ struktuur wat onderlê word deur plaaslike wette, geplaas in ŉ bepaalde kulturele konteks. In ons demokratiese samelewing werk ons ​​met ŉ ryk kulturele diversiteit en hoewel dit inderdaad uitdagend is, maak dit ons werk des te meer die moeite werd,” sluit Van der Merwe af. CMR Gauteng-Oos werk tans vanaf 13 satellietkantore vanaf Cullinan in die noorde tot Midrand, suid van Pretoria. Hul maatskaplikewerkdienste het die lewe van meer as 27 000 mense in die afgelope boekjaar bereik.